CELEX: 62008TN0299
Language: el
Date: 2008-08-01 00:00:00
Title: Υπόθεση T-299/08: Προσφυγή της 1ης Αυγούστου 2008 — Elf Aquitaine κατά Επιτροπής

25.10.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 272/29
            
         Προσφυγή της 1ης Αυγούστου 2008 — Elf Aquitaine κατά Επιτροπής
   (Υπόθεση T-299/08)
   (2008/C 272/56)
   Γλώσσα διαδικασίας: η γαλλική
   Διάδικοι
   
      Προσφεύγουσα: Elf Aquitaine (Courbevoie, Γαλλία) (εκπρόσωποι: E. Morgan de Rivery και S. Thibault-Liger, δικηγόροι)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               κυρίως, να ακυρώσει, βάσει του άρθρου 230 ΕΚ, την απόφαση C(2008) 2626 τελικό της Επιτροπής των Ευρωπαϊκών Κοινοτήτων, της 11ης Ιουνίου 2008, όσον αφορά την Elf Aquitaine.
            
         
               —
            
            
               επικουρικώς:
               
                           —
                        
                        
                           να ακυρώσει ή να μειώσει, βάσει του άρθρου 229 ΕΚ, το πρόστιμο των 22 700 000 ευρώ το οποίο επιβλήθηκε αλληλεγγύως και εις ολόκληρο στην Arkema France SA και στην Elf Aquitaine με το άρθρο 2 c) της αποφάσεως C(2008) 2626 τελικό της Επιτροπής των Ευρωπαϊκών Κοινοτήτων, της 11ης Ιουνίου 2008·
                        
                     
                           —
                        
                        
                           να ακυρώσει ή να μειώσει, βάσει του άρθρου 229 ΕΚ, το πρόστιμο των 15 890 000 ευρώ που επιβλήθηκε στην Elf Aquitaine με το άρθρο 2 e) της αποφάσεως C(2008) 2626 τελικό της Επιτροπής των Ευρωπαϊκών Κοινοτήτων, της 11ης Ιουνίου 2008·
                        
                     
         
               —
            
            
               εν πάση περιπτώσει, να καταδικάσει την Επιτροπή των Ευρωπαϊκών Κοινοτήτων στα δικαστικά έξοδα.
            
         Ισχυρισμοί και κύρια επιχειρήματα
   Με την υπό κρίση προσφυγή, η προσφεύγουσα ζητεί τη μερική ακύρωση της αποφάσεως C(2008) 2626 τελικό της Επιτροπής, της 11ης Ιουνίου 2008, η οποία εκδόθηκε στην υπόθεση COMP/38.695 — Χλωρικό Νάτριο, και με την οποία η Επιτροπή έκρινε ότι ορισμένες επιχειρήσεις, μεταξύ των οποίων και η προσφεύγουσα, παρέβησαν το άρθρο 81, παράγραφος 1, ΕΚ και το άρθρο 53, παράγραφος 1, της Συμφωνίας για τον Ευρωπαϊκό Οικονομικό Χώρo, κατανέμοντας μεταξύ τους τις πωλήσεις, καθορίζοντας τιμές, ανταλλάσσοντας ευαίσθητες εμπορικές πληροφορίες όσον αφορά τις τιμές και τον όγκο των πωλήσεων και ελέγχοντας την εφαρμογή αντίθετων προς τον ανταγωνισμό συμφωνιών στο πλαίσιο της αγοράς του χλωρικού νατρίου εντός του Ευρωπαϊκού Οικονομικού Χώρου.
   Προς στήριξη των αιτημάτων της, η προσφεύγουσα προβάλλει ένδεκα λόγους ακυρώσεως, οι οποίοι αντλούνται από:
   
               —
            
            
               παράβαση των κανόνων περί καταλογισμού των παραβάσεων εντός των ομίλων εταιριών, καθόσον i) η Επιτροπή αποφάνθηκε πεπλανημένα ότι δεν όφειλε να προσκομίσει αποδεικτικά στοιχεία που θα επιβεβαιώνουν το τεκμήριο ότι μητρική εταιρία που κατέχει το 100 % των μετοχών θυγατρικής της ασκεί καθοριστική επιρροή στη δεύτερη, ii) τα στοιχεία που πράγματι προσκόμισε η Επιτροπή δεν δύνανται να επιβεβαιώσουν το τεκμήριο αυτό και iii) η Επιτροπή δεν δέχθηκε τη δέσμη στοιχείων που προέβαλε η προσφεύγουσα προκειμένου να ανατρέψει το τεκμήριο αυτό·
            
         
               —
            
            
               προσβολή των δικαιωμάτων άμυνας της προσφεύγουσας και παραβίαση της αρχής της ισότητας των όπλων, του τεκμηρίου αθωότητας, των αρχών της προσωπικής ευθύνης και του προσωπικού χαρακτήρα των ποινών, των αρχών της νομιμότητας και της ίσης μεταχειρίσεως όσον αφορά τον καταλογισμό·
            
         
               —
            
            
               παραμόρφωση της δέσμης των στοιχείων που προέβαλε η προσφεύγουσα·
            
         
               —
            
            
               από την ύπαρξη αντιφάσεως στο αιτιολογικό της αποφάσεως όσον αφορά την έννοια της επιχειρήσεως κατά το άρθρο 81, παράγραφος 1, ΕΚ, όσον αφορά την ανεξαρτησία της θυγατρικής Arkema France έναντι της προσφεύγουσας και ως προς την έκταση του ελέγχου που πρέπει να ασκεί μια μητρική εταιρία στη θυγατρική της, προκειμένου η παράβαση της θυγατρικής να μπορεί να καταλογισθεί στη μητρική εταιρία·
            
         
               —
            
            
               παραβίαση της αρχής της χρηστής διοικήσεως, καθόσον η Επιτροπή i) δεν εξέτασε επιμελώς και με αντικειμενικότητα όλα τα ασκούντα επιρροή στοιχεία, ii) δεν εφάρμοσε στην περίπτωση των εμπλεκομένων εταιριών τους ίδιους κανόνες με αυτούς που εφαρμόζει επί των δικών της ενεργειών και iii) δεν ανέστειλε τη διαδικασία που είχε κινήσει κατά της προσφεύγουσας μέχρι να εκδοθούν αποφάσεις στις σχετικές υποθέσεις που εκκρεμούν ενώπιον του Πρωτοδικείου·
            
         
               —
            
            
               παραβίαση της αρχής της ασφάλειας δικαίου, καθόσον η Επιτροπή δεν εφήρμοσε εν προκειμένω τα κριτήρια περί καταλογισμού σε μητρική εταιρία της παραβάσεως θυγατρικής της, τα οποία είχε εφαρμόσει σε προγενέστερες αποφάσεις·
            
         
               —
            
            
               κατάχρηση εξουσίας, καθόσον οι κυρώσεις που επιβλήθηκαν δεν ήταν σύμφωνες με τον κατά τον νόμο σκοπό τους, δηλαδή την τιμωρία επιχειρήσεως για τον λόγο ότι υπέπεσε σε παράβαση·
            
         
               —
            
            
               το ότι αβάσιμα επιβλήθηκε ειδικό πρόστιμο στην προσφεύγουσα, κατά παράβαση της αρχής της αυτοτέλειας του νομικού προσώπου και λαμβάνοντας εις διπλούν υπόψη το αποτρεπτικό αποτέλεσμα του προστίμου κατά τον καθορισμό του ποσού του·
            
         
               —
            
            
               παραβίαση των αρχών και παράβαση των κανόνων που διέπουν τον υπολογισμό των προστίμων·
            
         
               —
            
            
               μη τήρηση της ανακοινώσεως περί επιεικούς μεταχειρίσεως (1), καθόσον η Επιτροπή ισχυρίσθηκε ότι τα αποδεικτικά στοιχεία που προσκόμισε η θυγατρική Arkema France ήταν ανεπαρκή και
            
         
               —
            
            
               το γεγονός ότι είναι άδικη η επιβολή της βαρύτερης κυρώσεως στην προσφεύγουσα, δεδομένου ότι της επιβλήθηκαν δύο διαφορετικά πρόστιμα, ενώ η ευθύνη της θυγατρικής Arkema France ήταν σημαντικά μικρότερη αυτής της EKA και της Finnish Chemicals.
            
         
      (1)  Ανακοίνωση της Επιτροπής σχετικά με την επιβολή και τη μείωση των προστίμων σε περιπτώσεις συμπράξεων (ΕΕ 2002 C 45, σ. 3).